  Наталья Тетерина Александр Бречалов Удмуртилэн тӧроезлэсь ужоскетъёссэ быдэсъян вакытэзлы элькун тӧролэн но кивалтэтлэн администрациенызы кивалтӥсе Сергей Смирновез юнматӥз. Со сярысь пуктэт 18-тӥ куарусёнэ улосвыл тӧролэн но кивалтэтлэн сайтазы шараямын. Сергей Смирнов 2017-тӥ арын 7-тӥ оштолэзьысен элькун тӧролэн но кивалтэтлэн администрациенызы кивалтӥсезлэсь ужзэ быдэсъяз. Озьы ик пусъём, толон Александр Бречалов эшшо одӥг пуктэт юнматӥз, кудӥзъя администрацилэн кивалтӥсез Удмурт Элькун тӧролэн воштӥсез луэ. Азьвыл таӵе интыуж элькун кивалтэтын ӧй вал. Удмуртилэн тӧроезлэн пресс-секретарез Екатерина Волкова иворъёсъя «Удмуртия» агентстволы верамъя, та выльдон улосвыл пушкын политикаез юнматонэн герӟаськемын. Воштӥськон администрацилэн кивалтӥсезлы федерал центрен но партиосын ӵош ужан ужоскетъёс ватсалоз, солэсь муниципал кылдэтъёсын ужзэ юнматоз. Кылсярысь, солэн ужоскетъёсыз пӧлын — ёрос тӧроез быръён ӧри кылдытон, кызьы со Балезино ёросын вал. Тодэ вайытом, та ёрос элькунын нырысетӥез, кытын тӧро депутатъёс пӧлысь интые, ӧрилэн пумкылъянэзъя быръемын. Тегъёс: Политика Ижкар Удмуртия кивалтэт АлександрБречалов  